Lugredery waarsku jou as daar kinders op jou vlug gaan weesFoto: Parenting Journals ŉ Japanse lugredery het onlangs ŉ aanlyn besprekingsinstrument bekendgestel wat passasiers in kennis stel of daar kleuters en babas op die vlug sal wees en waar die kleingoed op die vliegtuig sal sit, sodat potensiële kliënte hierdie vlugte of sitplekke kan vermy indien hulle dit verkies. Wanneer passasiers met kinders tussen die ouderdomme van agt dae en twee jaar ŉ sitplek op ŉ vlug bespreek, sal daar ŉ ikoon met ŉ kind op op die vliegtuig se plan verskyn. Dit, meen die lugredery, gee sekere passasiers die kans om dan verder weg van die babas en kleuters af te kan sit. Die skuif deur Japan Airlines het gemengde gevoelens van verbruikers op sosiale media ontlok. Sommiges het die lugredery vir dié besluit geprys. “Dankie @JAL_Official vir die waarskuwing oor waar babas gaan skreeu en huil op my volgende 13-uur-vlug. Dit moet eintlik verpligtend wees vir alle lugrederye,” het ŉ sakeman op Twitter getwiet. Ander was egter nie so gelukkig hiermee nie. Een Twitter-gebruiker het laat weet dat “hulle net babas is, iets wat ons almal op ŉ stadium was. Ons moet leer om meer verdraagsaam te wees, of dit gaan wyer as net babas strek. Volgende gaan mense wil weet waar mense wat winde opbreek, of mense wat deur hulle monde asemhaal, of dronkaards sit.” Nog ŉ Twitter-gebruiker het gesê dat sy voorheen ook gevoel het dat daar ŉ waarskuwingstelsel moet wees om kinders op vliegtuie uit te wys, maar na sy haar eie seun gehad het, het sy baie meer simpatie met ouers wat met hulle kinders reis. “As jy nie gelukkig is met ŉ skreeuende kind op die vlug nie, kan jy maar probeer om met daardie skreeuende baba te redeneer.” Die lugredery het egter gewaarsku dat selfs al skuif ŉ passasier sy sitplek op grond van waar ŉ kind sit, beteken dit nie dat die passasier nie die kind sal hoor nie. Verder het hy ook gesê dat die aanduiding van waar ŉ kind op die vliegtuig gaan sit nie verskyn as die vlug deur ŉ derde party of toergroep bespreek word nie.